ফের ব্যস্ত সময়ে মেট্রো বিভ্রাট! দক্ষিণেশ্বরের দিকে পরিষেবা ব্যাহত

কলকাতা: ফের মেট্রো বিভ্রাট। লাগাতার পরিষেবা ব্যাহত হওয়ায় ক্ষুব্ধ যাত্রীরা। ময়দানে যান্ত্রিক সমস্যার জেরে দক্ষিণেশ্বরের দিকে মেট্রো চলাচল বন্ধ। ব্যাস্ত সময়ে চূড়ান্ত ভোগান্তির মুখে যাত্রীরা। কার্যত প্রতিদিনই মেট্রোর বিভ্রাটে ক্ষুদ্ধ যাত্রীরা।

জানা গিয়েছে, দুপুর প্রায় ১২টা ৪৫ মিনিট নাগাদ এই ত্রুটি ধরা পড়ে। এরপর ময়দান থেকে দমদমের মধ্যে মেট্রো পরিষেবা সম্পূর্ণ বন্ধ রাখা হয়। সূত্রের খবর, দুপুর ১২টা ৪০ মিনিট নাগাদ একটি মেট্রো ট্রেন ময়দান স্টেশনে দীর্ঘক্ষণ দাঁড়িয়ে থাকে। ট্রেনটি সামনে এগোনোর সিগন্যাল না পাওয়ায় যাত্রীরা উদ্বিগ্ন হয়ে পড়েন। কেউ কেউ নেমে বিকল্প যাত্রার উপায় খুঁজতে শুরু করেন। জানা যাচ্ছে, ময়দান-শহিদ ক্ষুদিরাম, শহিদ ক্ষুদিরাম-ময়দান পর্যন্ত মেট্রো পাওয়া যাবে। অন্যদিকে, ময়দান থেকে দমদম পর্যন্ত মেট্রো পাওয়া যাবে না, এমনটাই জানা গিয়েছে মেট্রো রেল সূত্রে। তবে, দক্ষিণেশ্বর থেকে দমদম পর্যন্ত মেট্রো মিলবে।

আরও পড়ুন: আনন্দপুরে ইঞ্জিনিয়ারিং পড়ুয়াকে ধর্ষণের অভিযোগে গ্রেফতার

প্রায় পাঁচ মিনিট পর ট্রেনটি চাঁদনি চক পর্যন্ত যাওয়ার অনুমতি পায়। সেখানে যাত্রীদের নামিয়ে দেওয়া হয় এবং ঘোষণা করা হয় যে, আপ ও ডাউন— দুই দিকেই মেট্রো পরিষেবা আপাতত বন্ধ। হঠাৎ এই বিপর্যয়ে দুপুরবেলায় অফিসগামী ও সাধারণ যাত্রীদের ভোগান্তির শেষ ছিল না। কলকাতা মেট্রোর মোবাইল অ্যাপ ‘আমার মেট্রো কলকাতা’-তে জানানো হয়, “অনিবার্য কারণে আপাতত ব্লু লাইনে আংশিক পরিষেবা চালু রয়েছে— ময়দান থেকে শহিদ ক্ষুদিরাম এবং দমদম থেকে দক্ষিণেশ্বর পর্যন্ত। অসুবিধার জন্য আন্তরিকভাবে দুঃখিত।”